2013/0309 (COD)

KOMISIJAS PAZIŅOJUMS EIROPAS PARLAMENTAM,



ko izstrādā atbilstīgi Līguma par Eiropas Savienības darbību 294. panta 6. punktam,



par

Padomes nostāju attiecībā uz Eiropas Parlamenta un Padomes regulas pieņemšanu, ar kuru nosaka pasākumus attiecībā uz atklātu piekļuvi internetam un groza Direktīvu 2002/22/EK par universālo pakalpojumu un lietotāju tiesībām attiecībā uz elektronisko sakaru tīkliem un pakalpojumiem un Eiropas Parlamenta un Padomes 2012. gada 13. jūnija Regulu (ES) Nr. 531/2012 par viesabonēšanu publiskajos mobilo sakaru tīklos Savienībā

(Dokuments attiecas uz EEZ)

1.Pamatinformācija

Datums, kad priekšlikums nosūtīts Eiropas Parlamentam un Padomei (dokuments COM(2013) 0627 final – 2013/0309 COD): 12.09.2013. Eiropas Ekonomikas un sociālo lietu komitejas atzinuma datums: 21.01.2014. Eiropas Parlamenta nostājas datums (pirmais lasījums): 03.04.2014. Padomes nostājas pieņemšanas datums: 01.10.2015.

2.Komisijas priekšlikuma mērķis

Priekšlikuma mērķis ir virzīties uz elektronisko sakaru vienotu tirgu. Tas ļautu iedzīvotājiem un uzņēmumiem piekļūt elektronisko sakaru pakalpojumiem neatkarīgi no to sniegšanas vietas Eiropas Savienībā, bez pārrobežu ierobežojumiem un nepamatotām papildu izmaksām. Tas arī ļautu uzņēmumiem, kuri nodrošina elektronisko sakaru tīklus un pakalpojumus, nodrošināt un sniegt šos pakalpojumus neatkarīgi no savas dibināšanas vietas un klientu atrašanās vietas ES.

Komisijas priekšlikumā bija ietverti noteikumi, kam būtu jānovērš konkrēti šķēršļi, kas kavē elektronisko sakaru vienotā tirgus attīstību. Tajā jo īpaši bija paredzēts izveidot ES vienoto atļauju pārrobežu pakalpojumu sniedzējiem, koordinēt frekvenču spektra piešķiršanu, saskaņot piekļuves produktus, kas nepieciešami elektronisko sakaru nodrošināšanai, saskaņot noteikumus atklātas piekļuves interneta nodrošināšanai, saskaņot noteikumus galalietotāju aizsardzībai, ieviest pasākumus viesabonēšanas papildmaksu pakāpeniskai atcelšanai un grozīt Eiropas Elektronisko sakaru regulatoru iestādes pārvaldības pilnvaras.

3.Komentāri par Padomes nostāju

Padome pauda stingru nostāju, ka priekšlikuma joma ir jāierobežo, ietverot tajā tikai tīkla neitralitāti un viesabonēšanu, un tas tika apstiprināts sarunās ar Eiropas Parlamentu. Jāatzīmē, ka digitālā vienotā tirgus stratēģijā, par kuru Komisija paziņoja 2015. gada 6. maijā, ir skaidri noteikts, ka frekvenču spektra jautājums tiks skatīts telesakaru jomas pārskatā, ko paredzēts iesniegt 2016. gadā. Tādēļ ir pieņemami ierobežot ierosinātās regulas darbības jomu, attiecinot to tikai uz viesabonēšanu un tīkla neitralitāti. Ar šādu pieeju tiek ņemtas vērā skaidrās norādes Eiropadomes 2015. gada 26. jūnija secinājumos, kuros uzsvērtas visu Komisijas stratēģijas dimensiju svarīgums un tas, cik svarīgi ir īstenot telesakaru regulējuma vērienīgu reformu, tostarp efektīvāk koordinējot frekvenču spektru.

Kopumā Padomes nostājā ir atbalstīti Komisijas priekšlikuma galvenie mērķi, proti, atcelt mazumtirdzniecības viesabonēšanas papildmaksas un nodrošināt atklātu piekļuvi internetam, vienlaikus nodrošinot novatoriskus pakalpojumus. Tomēr Padome iesaka dažus grozījumus attiecībā uz to, kā šos mērķus sasniegt. Tās grozījumi ietver skaidra termiņa noteikšanu attiecībā uz viesabonēšanas pakalpojumu papildmaksas atcelšanu, vienlaikus nodrošinot šādas atcelšanas ilgtspēju, jo īpaši, piemērotā laikā paredzot vairumtirdzniecības viesabonēšanas tirgu pārskatīšanu un izveidojot atbilstošu mehānismu izņēmuma un īpašu gadījumu risināšanai, kad iekšzemes tarifikācijas modeļi nebūtu ilgtspējīgi pat pēc vairumtirdzniecības viesabonēšanas tirgu pārskatīšanas. (Šīs detaļas ir jāprecizē Komisijas īstenošanas pasākumos.)

Jautājumā par atklāto internetu Komisija atzīmē, ka Padomes nostāja ļauj virzīties uz regulas projekta politikas mērķa sasniegšanu, proti, nostiprināt visu eiropiešu tiesības bez diskriminācijas piekļūt sevis izraudzītam interneta saturam. Vienlaikus Padomes nostājā ir precizēts, ka datplūsmas vienlīdzīga apstrāde ļauj ikdienā saprātīgi veikt datplūsmas pārvaldību, balstoties uz pamatotām objektīvām tehniskajām prasībām un neatkarīgi no datplūsmas izcelsmes vai galamērķa. Turklāt Padomes nostājā ir iekļauts aizliegums bloķēt, ierobežot datu pārraides ātrumu vai piemērot diskrimināciju attiecībā uz konkrētu saturu, pakalpojumiem vai lietojumprogrammām vai to kategorijām, izņemot trīs precīzi definētus nepieciešamus izņēmumus, proti, lai nodrošinātu atbilstību ES vai valstu tiesību aktiem vai pasākumiem, ar kuriem šādi tiesību akti tiek īstenoti, tīkla drošības vajadzībām un tīkla pagaidu vai ārkārtas pārslodzes pārvaldībai.

Turklāt Padomes nostājā ir paredzēts, ka pakalpojumi, kas nav interneta piekļuves pakalpojumi, bet ir optimizēti specifiskam saturam, lietojumprogrammām vai pakalpojumiem, var tikt sniegti ar zināmiem nosacījumiem. Šādi nosacījumi ir tas, ka šāda satura, lietojumprogrammu vai pakalpojumu kvalitātes prasību izpildei ir nepieciešama optimizācija, ka tos nepiedāvā un tie nav lietojami kā interneta piekļuves pakalpojumu aizstājējs, ka ir pieejama pietiekama kapacitāte un ka to sniegšana negatīvi neietekmē interneta piekļuves pakalpojumu kvalitāti galalietotājiem.

Kompetentajām pārvaldes iestādēm, izmantojot pārvaldības un izpildes nodrošināšanas darbības, būs pienākums un atbildība nodrošināt atbilstību regulas noteikumiem un to, lai netiktu vājinātas galalietotāju, tostarp satura, pakalpojumu un lietojumprogrammu nodrošinātāju, tiesības.

Šī līdzsvarotā pieeja efektīvi aizsargā interneta piekļuves pakalpojumu kvalitāti, vienlaikus nekavējot inovāciju. Priekšlikumā ir paredzētas arī noteiktu galalietotāju tiesības, kas ir nepieciešamas, lai iedarbīgi piemērotu noteikumus par viesabonēšanu un tīkla neitralitāti.

Komisija atbalsta šos rezultātus.

Pēc neoficiālajām trīspusējām apspriedēm 2015. gada 23. martā, 2015. gada 21. aprīlī, 2015. gada 2. jūnijā un 2015. gada 29. jūnijā Eiropas Parlaments un Padome par tekstu panāca pagaidu politisku vienošanos.

Šo politisko vienošanos Padome apstiprināja 2015. gada 8. jūlijā, un 2015. gada 1. oktobrī Padome pieņēma savu pirmā lasījuma nostāju.